DA
12.12.2022
Den Europæiske Unions Tidende
C 472/25
Anmodning om præjudiciel afgørelse indgivet af High Court (Irland) den 9. december 2021 — X mod International Protection Appeals Tribunal, Minister for Justice and Equality, Irland og Attorney General (Sag C-756/21) (2022/C 472/30) Processprog: engelsk Den forelæggende ret High Court (Irland)
Parter i hovedsagen Appellant: X Indstævnte: International Protection Appeals Tribunal, Minister for Justice and Equality, Irland og Attorney General
Præjudicielle spørgsmål 1) Under omstændigheder, hvor samarbejdspligten er blevet fuldstændigt tilsidesat, som beskrevet i præmis 66 i sag C-277/11 (1), M. mod Minister for Justice, Equality and Law Reform m.fl., i en ansøgning om subsidiær beskyttelse, er behandlingen af ansøgningen da blevet »fratage[t] enhver effektiv virkning« i den i sag C-137/14 (2), Kommissionen mod Tyskland, angivne forstand?
2) Såfremt svaret på spørgsmål 1 er bekræftende, bør den ovennævnte tilsidesættelse af samarbejdspligten da uden videre give en ansøger ret til at få afgørelsen [om afslag på subsidiær beskyttelse] annulleret?
3) Såfremt svaret på spørgsmål 2 er benægtende, hvem har da i givet fald bevisbyrden for, at afgørelsen om afslag ville have fået et andet udfald, hvis beslutningstageren havde samarbejdet behørigt [i forbindelse med ansøgningen om subsidiær beskyttelse]?
4) Bør det forhold, at der ikke er tilvejebragt en afgørelse om en ansøgning om international beskyttelse inden for en rimelig frist, give ansøgeren ret til at få en afgørelse [om afslag] annulleret, når den er blevet truffet?
5) Udgør den tid, der er anvendt til at gennemføre ændringer til den gældende asylbeskyttelsesordning i en medlemsstat, en undskyldning for, at medlemsstaten ikke har haft en international beskyttelsesordning, som ville have tilvejebragt en afgørelse om en sådan ansøgning om beskyttelse inden for en rimelig frist?
6) Såfremt en beslutningstager [vedrørende international beskyttelse] har utilstrækkelige beviser for en ansøgers psykiske helbred, men hvor der er visse beviser for, at en ansøger muligvis har sådanne vanskeligheder, har beslutningstageren da i overensstemmelse med samarbejdspligten, der er nævnt i sag C-277/11, M. mod Minister for Justice, Equality and Law Reform m.fl. (præmis 66), eller på andet grundlag en pligt til at foretage yderligere undersøgelser eller nogen anden pligt, inden der træffes en endelig afgørelse?
7) Såfremt en medlemsstat gør sin pligt i henhold til kvalifikationsdirektivets artikel 4, stk.
1, 2004/83/EF (3), og vurderer de relevante forhold i en ansøgning, kan den da uden videre tilkendegive, at det ikke er blevet godtgjort, at en ansøger er troværdig på grund af en enkelt løgn, som blev forklaret og trukket tilbage ved den først givne lejlighed derefter?
(1) (2) (3)
EU:C:2012:744.
EU:C:2015:683.
Rådets direktiv 2004/83/EF af 29.4.2004 om fastsættelse af minimumsstandarder for anerkendelse af tredjelandsstatsborgere eller statsløse som flygtninge eller som personer, der af anden grund behøver international beskyttelse, og indholdet af en sådan beskyttelse (EUT 2004, L 304, s. 12).